b'\n_START_ARTICLE_\nGozdna \xc5\xbeeleznica Pivka\xe2\x80\x93Javorniki\n_START_PARAGRAPH_\nGozdna \xc5\xbeeleznica Pivka\xe2\x80\x93Javorniki je bila prometna pot za prevoz lesa iz Javorni\xc5\xa1kih gozdov do \xc5\xbeag v Pivki._NEWLINE_Konec 19. stoletja so v Svetem Petru na Krasu, dana\xc5\xa1nji Pivki, postavili ve\xc4\x8djo \xc5\xbeago, ki je predelovala les iz okoli\xc5\xa1kih gozdov, predvsem iz Javornikov. Med prvo svetovno vojno se je zaradi bli\xc5\xbenje So\xc5\xa1ke fronte potreba po \xc5\xbeaganem lesu mo\xc4\x8dno pove\xc4\x8dala. Da bi pove\xc4\x8dali prizvodnjo rezanega lesa je avstrijsko voja\xc5\xa1ko poveljstvo odobrilo lastniku \xc5\xbeage dobavo potrebnega materiala za graditev gozdne \xc5\xbeeleznice, ki bi \xc5\xbeago oskrbovala s potrebno hlodovino._NEWLINE_Leta 1915 je bila proga dograjena. Povezovala je \xc5\xbeago v St. Pertu z vzno\xc5\xbejem Javornikov. Proga je potekala ob robu lokalne ceste, pre\xc4\x8dkala reko Pivko in se vila mimo vasi Trnje v pogorje Javornika. Dol\xc5\xbeina proge je bila okoli 15, verjetno celo 20 kilometrov. \xc5\xa0irina tira ni znana. Domneva pa se, da je bila proga \xc5\xa1iroka 60\xc2\xa0cm, kot ve\xc4\x8dina avstrijskih voja\xc5\xa1kih \xc5\xbeeleznic. Zgrajena je bila iz lahkih tirnic; (te\xc5\xbea 8\xc2\xa0kg na teko\xc4\x8di meter), pribitih na neimpregnirane tesane lesene pragove, saj proga ni bila predvidena za obratovanje s parnimi lokomotivami._NEWLINE_Na progi je vozilo ve\xc4\x8d lokomotiv, ki jih je poganjal dvovaljni zra\xc4\x8dno hlajeni bencinski motor z mo\xc4\x8djo 3,15 KW. Doma\xc4\x8dini so te lokomotive ljubkovalno imenovali\xc2\xa0\xc2\xbbmotor\xc4\x8dki\xc2\xab. Obratovalni re\xc5\xbeim je bil tak, da je\xc2\xa0\xc2\xbbmotor\xc4\x8dek\xc2\xab\xc2\xa0pripeljal prazne tovorne vagon\xc4\x8dke v gozd, nalo\xc5\xbeeni pa so se samote\xc5\xbeno spu\xc5\xa1\xc4\x8dali v dolino. Na mestih, kjer vagon\xc4\x8dki niso mogli premagovati vzpona, so pripregli vole ali pa so tovor porivali ruski vojni ujetniki._NEWLINE_Ob koncu prve svetovne vojne so se potrebe po rezanem lesu zmanj\xc5\xa1ale in \xc5\xbeeleznica je prenehala obratovati. Kmetje so si priskrbeli konje in za\xc4\x8deli z vozovi voziti les na \xc5\xbeago, kot pred vojno. Opu\xc5\xa1\xc4\x8deno \xc5\xbeeleznico so okoli\xc4\x8dani po\xc4\x8dasi razstavili in pobrali vse kar je bilo vrednega. Tirna vozila so \xc5\xa1la v staro \xc5\xbeelezo, \xc5\xbeaga v Pivki pa se je ohrnila do dana\xc5\xa1njih dni (Javor Pivka d.d.). O sami \xc5\xbeeleznici zdaj ni nobenega sledu ve\xc4\x8d.'